钦定古今图书集成/理学汇编/学行典/第240卷 > 刘继祖
## 钦定古今图书集成/理学汇编/学行典/第240卷 > 刘继祖

按《凤阳府志》：“刘继祖，字大秀，太平乡人。仕元为总管，
见元运将倾，谢职家居。素善生产，而好行其德与明
太祖父淳皇帝为比邻，时过从省，候问殷勤。至正四
年夏，灾疫流行，淳皇帝、淳皇后相继崩逝，仓卒无葬
地。继祖与妻娄氏谓曰：‘吾饶于地，任渠择之’。太祖得
龙窝一区，遂厝焉。时太祖年十七，茕茕自立，继祖多”
所保护。十二年壬辰，太祖龙飞起运。癸巳，继祖卒，娄
氏亦卒。其子孤无依，往见太祖于军中。太祖喜曰：“吾
故人至矣。”辄问二亲无恙，子泣告以故。太祖惨怛动
容，解佩剑赐之，朝夕侍左右，赐名英。英以父母未葬，
请归濠州。及太祖即位，修寝园，将筑周垣。英奏：臣等
坟墓在侧，请外徙。谕坟墓皆旧邻里，“不必徙，春秋任
祭扫，出入无禁也。”因设皇陵祠祭署，敕英为署令，奉
香火，子孙世守。追赠继祖为义惠侯，妻娄氏义惠夫
人。